Inwoners geskok ná rooftogte, moord op landgoed | Netwerk24
Inwoners geskok ná rooftogte, moord op landgoed
Deur Nicole Mccain, News24 31 Maart 2021 19:50
Inwoners is steeds geskok oor die moord en rooftogte op die De Vierde Liefde-landgoed in Wolseley in die Wes-Kaap.
Drie mans het Vrydagaand by twee huise op dié landgoed ingebreek en in die een voorval is Renée Jain vermoor en die huis is beroof. Haar man, Raj, was nie tuis nie.
Magda Piere, woordvoerder van die plaaslike gemeenskapspolisiëringsforum, sê inwoners van Wolseley is nie aan hierdie tipe aanvalle gewoond nie en is baie geskok.
"Dit is die eerste keer dat so iets hier gebeur," sê Piere.
Volgens die polisie het drie Afrikaanssprekende mans die eerste huis, wat aan 'n bejaarde egpaar behoort, omstreeks 23:45 beroof.
Volgens sers. Meryll Africa, polisiewoordvoerder van Wolseley, was die egpaar in die bed toe die mans 'n swaar houtbeeld deur 'n glasdeur van hul slaapkamer gegooi het.
Renée Jain Foto: Facebook/Renée Jain
Die verdagtes het maskers en kappiehemde aangehad.
Hulle het geld en juweliersware geëis en die 75-jarige man beveel om die motorhuis se deur oop te maak en sy voertuig se sleutel te oorhandig. Daarna het hulle die egpaar vasgebind en in die badkamer toegesluit.
Volgens Africa het die hulle daarin geslaag om deur die badkamervenster te ontsnap en die alarm te aktiveer.
Die voertuig is later in Tulbagh gevind.
Terwyl die polisie op die toneel was, het die landgoed se opsigter hulle in kennis gestel dat Jain nie haar telefoon antwoord nie. Hulle is omstreeks 03:30 na haar huis en het haar lyk in die slaapkamer gekry.
'n Saak van moord en roof word ondersoek en 'n lykskouing sal gedoen word om die oorsaak van haar dood te bepaal.
Jain was 'n IT-kenner en 'n saketoepassingsbestuurder vir Cape Union Mart en was 'n lid van die adviesraad van die Fedisa-mode-akademie.
Andre Labuschaigne, hoof van Cape Union Mart, het gesê die maatskappy is geskok oor haar moord.
"Sy was 'n inspirasie en mentor vir baie. Haar toewyding aan haar beroep en ons onderneming was onmeetbaar. Ons sal haar met liefde onthou en baie mis," het hy gesê.
Hy het medelye met Jain se man en haar ma, Cathy Bruyns, en almal wat deur haar dood geraak word, betuig.
" 'n Mens besef nooit watter invloed iemand op jou lewe het voordat hulle weg is nie," het hy gesê.
'n Gedenkdiens is Woensdag in Kaapstad vir Jain gehou, berig Jana Breytenbach.
Alwyn Mouton, voorsitter van die plaaslike belastingbetalersvereniging, sê daar is 'n algemene gevoel dat misdaad in dié gebied toeneem.
In die afgelope jaar het drie moorde, wat dié van Jain insluit, die gemeenskap geruk.
Dr. Roelof Botha is in Junie 2020 in Tulbagh, sowat 15 km vanaf Ceres, vermoor.
Hierna is Siyamcela Sombambela in hegtenis geneem nadat hy na bewering drie vroue in Oktober in Wolseley vermoor het.